ΣΤΡΑΤΗΓΙΚΟΣ ΠΡΟΓΡΑΜΜΑΤΙΣΜΟΣ ΤΚΕΑΑ ΓΙΑ ΤΟ 2019-2021

# ΑΠΟΣΤΟΛΗ

Αποστολή του Τμήματος Κοινωνικής Ενσωμάτωσης Ατόμων με Αναπηρίες είναι η προώθηση της κοινωνικής προστασίας, κοινωνικής ενσωμάτωσης και απασχόλησης των ατόμων με αναπηρίες

# ΟΡΑΜΑ

Όραμα του Τμήματος είναι η βελτίωση της ποιότητας ζωής των ατόμων με αναπηρίες και η δημιουργία νέων προοπτικών για την κοινωνική ενσωμάτωσή τους, μέσω του κατάλληλου σχεδιασμού, συντονισμού και υλοποίησης μεταρρυθμιστικών δράσεων.

# ΑΞΙΕΣ

Οι αξίες του Τμήματος υιοθετούνται απόλυτα όπως καθορίζονται στη Σύμβαση του ΟΗΕ για τα Δικαιώματα των Ατόμων με Αναπηρίες και είναι:

* Σεβασμός για έμφυτη αξιοπρέπεια, ατομική αυτονομία, περιλαμβανομένης της ελευθερίας ατομικών επιλογών και ανεξαρτησία των ατόμων·
* Μη-διάκριση·
* Πλήρης και αποτελεσματική συμμετοχή και ενσωμάτωση στην κοινωνία·
* Σεβασμός για τη διαφορετικότητα και αποδοχή των ατόμων με αναπηρίες, ως μέρος της ανθρώπινης διαφορετικότητας και ανθρωπότητας·
* Ισότητα ευκαιριών·
* Προσβασιμότητα·
* Ισότητα μεταξύ ανδρών και γυναικών·
* Σεβασμός για τις εξελισσόμενες δυνατότητες των παιδιών με αναπηρίες και σεβασμός για το δικαίωμα των παιδιών με αναπηρίες να διαφυλάξουν την ταυτότητά τους.

# ΣΤΡΑΤΗΓΙΚΕΣ ΕΠΙΔΙΩΞΕΙΣ

Οι στρατηγικές επιδιώξεις του Τμήματος για την τριετία 2019 – 2021 είναι:

* Η επέκταση του νέου Συστήματος Αξιολόγησης της Αναπηρίας και Λειτουργικότητας και η δημιουργία νέου Κέντρου Πολυθεματικής Αξιολόγησης για τον Αυτισμό.
* Η διαμόρφωση μιας νέας ενιαίας νομοθεσίας για αποτελεσματικότερη διαχείριση και εκσυγχρονισμό των κοινωνικών παροχών προς τα άτομα με αναπηρίες.
* Η ανάπτυξη δικτύου νέων υπηρεσιών προς τα άτομα με αναπηρίες για την υποστηριζόμενη διαβίωση και την κοινωνική ενσωμάτωση.
* Η διαμόρφωση νέας νομοθεσίας για την υποστηριζόμενη λήψη αποφάσεων.
* Η αναδιοργάνωση του τομέα της επαγγελματικής κατάρτισης και αποκατάστασης των ατόμων με αναπηρίες και η υιοθέτηση θετικών μέτρων και ρυθμίσεων για την ένταξη τους στην απασχόληση.
* Η προώθηση και συντονισμός της αποτελεσματικής εφαρμογής της Σύμβασης του ΟΗΕ για τα Δικαιώματα των Ατόμων με Αναπηρίες που κυρώθηκε από την Κυπριακή Δημοκρατία το 2011 και η παρακολούθηση της Εθνικής Στρατηγικής και του Εθνικού Σχεδίου Δράσης για την Αναπηρία.
* Η καλλιέργεια αξιών και στάσεων και ενός περιβάλλοντος στην κοινωνία που να ενσωματώνει τα άτομα με αναπηρίες.

# ΤΜΗΜΑ ΚΟΙΝΩΝΙΚΗΣ ΕΝΣΩΜΑΤΩΣΗΣ ΑΤΟΜΩΝ ΜΕ ΑΝΑΠΗΡΙΕΣ

## **ΣΤΟΧΟΣ 1:Η Προώθηση ΤΗΣ κοινωνικής προστασιασ, κοινωνικήσ ενσωματωσησ και Απασχολησησ των ατομων με αναπηριεσ**

ΥΦΙΣΤΑΜΕΝΗ ΚΑΤΑΣΤΑΣΗ

Κατά τις τελευταίες δεκαετίες, στην Ευρώπη αλλά και σε ολόκληρο τον κόσμο, σημειώνεται αυξημένη επικέντρωση στα θέματα που αφορούν τα άτομα με αναπηρίες. Λόγω της γήρανσης του πληθυσμού καθώς και της αύξησης των χρόνιων παθήσεων που οδηγούν σε αναπηρία, παρατηρείται ανοδική τάση στο ποσοστό του πληθυσμού με αναπηρίες παγκοσμίως, το οποίο σήμερα ανέρχεται σε 15% [[1]](#footnote-1). Παράλληλα, η αυξητική τάση του ποσοστού των ατόμων με αναπηρίες που παραμένει σε κοινωνικό αποκλεισμό οφείλεται και στη συνεχιζόμενη σημαντική ύπαρξη εμποδίων σε αγαθά και υπηρεσίες καθώς και στις ανθρώπινες συμπεριφορές που εμποδίζουν τα άτομα με αναπηρίες να συμμετέχουν στην κοινωνία στην ίδια βάση με τα άτομα χωρίς αναπηρίες. Ο κίνδυνος για τη φτώχεια, την ανεργία και τον κοινωνικό αποκλεισμό είναι υψηλότερος για τα άτομα με κάθε είδους αναπηρία: σωματική, αισθητηριακή, νοητική, ψυχική ή οποιοδήποτε συνδυασμό αυτών.

Η Σύμβαση του Οργανισμού Ηνωμένων Εθνών για τα Δικαιώματα των Ατόμων με Αναπηρίες, αποτελεί ορόσημο στην ιστορία της αναπηρίας και καθορίζει τις υποχρεώσεις των κρατών να λάβουν όλα τα κατάλληλα νομοθετικά, διοικητικά και άλλα μέτρα για την εφαρμογή των δικαιωμάτων των ατόμων με αναπηρίες σε όλους τους τομείς της ζωής. Η Κυπριακή Δημοκρατία κύρωσε τη Σύμβαση το 2011[[2]](#footnote-2). Τον Δεκέμβριο 2017 το Υπουργικό Συμβούλιο ενέκρινε την Πρώτη Εθνική Στρατηγική για την Αναπηρία 2018-2028 και το Δεύτερο Εθνικό Σχέδιο Δράσης για την Αναπηρία 2018-2020[[3]](#footnote-3). Η διαμόρφωση του δεύτερου Εθνικού Σχεδίου Δράσης για την Αναπηρία 2018-2020 λαμβάνει υπόψη και τις συστάσεις της Επιτροπής του ΟΗΕ για τα Δικαιώματα των Ατόμων με Αναπηρίες που υποβλήθηκαν προς την Κυπριακή Δημοκρατία μετά τον πρώτο Διάλογο με την Επιτροπή τον Μάρτιο 2017 για τον τρόπο εφαρμογής της Σύμβασης.

Στην Κύπρο υπάρχει ένα σύγχρονο και ισχυρό νομικό πλαίσιο για την προστασία και την προώθηση των δικαιωμάτων των ατόμων με αναπηρίες, που περιλαμβάνει γενικούς και ειδικούς νόμους σε όλες σχεδόν τις πτυχές του δημόσιου και του ιδιωτικού τομέα. Η κυριότερη νομοθεσία που σχετίζεται με την αναπηρία περιλαμβάνει 3 κυρωτικούς νόμους διεθνών συμβάσεων, 5 γενικούς νόμους και 30 ειδικούς νόμους και κανονισμούς[[4]](#footnote-4). Η προσπάθεια για την περαιτέρω βελτίωση του νομοθετικού πλαισίου για τη διασφάλιση των δικαιωμάτων των ατόμων με αναπηρίες είναι συνεχής. Ωστόσο παρατηρούνται πολλά κενά στην αποτελεσματική εφαρμογή των νόμων και των κανονισμών. Απαιτείται πιο αποτελεσματικός στρατηγικός σχεδιασμός, συντονισμός και συνεργασία μεταξύ των κρατικών υπηρεσιών και του ιδιωτικού τομέα, προκειμένου να μετατραπεί η θεωρία σε πράξη. Επιπρόσθετα, απαιτείται αυστηρότερη εποπτεία και εφαρμογή κυρώσεων σε περιπτώσεις μη τήρησης της νομοθεσίας. Το δυσκολότερο που απαιτείται, είναι η βελτίωση των αντιλήψεων, στάσεων και συμπεριφορών προς την διαφορετικότητα των ανθρώπων καθώς και η βελτίωση του επιπέδου σεβασμού της κυπριακής κοινωνίας προς τα δικαιώματα των ατόμων με αναπηρίες.

Παρά τη σημαντική υποστελέχωση του Τμήματος, από την ίδρυση του το 2009 μέχρι το 2016 που ξεκίνησε η αποπαγοποίηση και πλήρωση των κενών του θέσεων, το Τμήμα κατόρθωσε να εγκαθιδρύσει ένα νέο επιστημονικό και αντικειμενικό σύστημα αξιολόγησης της αναπηρίας με συγχρηματοδότηση από το Ευρωπαϊκό Κοινωνικό Ταμείο, να λειτουργήσει ομαλά σειρά σχεδίων κοινωνικών παροχών για την υποστήριξη περίπου 8.000 ατόμων με αναπηρίες με ετήσιο κόστος κατά μέσο όρο €32 εκ., να δημιουργήσει νέες ευκαιρίες για την επαγγελματική αποκατάσταση, την υποστήριξη και την ενσωμάτωση των ατόμων με αναπηρίες. Ανάμεσα στις προτεραιότητες για το 2019 βρίσκονται η επέκταση και άριστη λειτουργία των νέων Κέντρων Αξιολόγησης Αναπηρίας στην Λευκωσία, Λεμεσό και Λάρνακα, η δημιουργία νέου Κέντρου Πολυθεματικής Αξιολόγησης για τον Αυτισμό, η δημιουργία νέων Κατοικιών Υποστηριζόμενης Διαβίωσης, η διαμόρφωση νέας νομοθεσίας για τις αναπηρικές παροχές και υπηρεσίες, η διαμόρφωση νέας νομοθεσίας για την υποστηριζόμενη λήψη αποφάσεων και η παρακολούθηση της εφαρμογής της Πρώτης Εθνικής Στρατηγικής για την Αναπηρία 2018-2028 καθώς και του Δεύτερου Εθνικού Σχεδίου Δράσης για την Αναπηρία 2018-2020.

ΔΡΑΣΤΗΡΙΟΤΗΤΕΣ :

**ΔΡΑΣΤΗΡΙΟΤΗΤΑ 1: Παροχή Αξιολογήσεων και Πιστοποιήσεων της Αναπηρίας και Λειτουργικότητας**

Ο σχεδιασμός και η εφαρμογή νέου Συστήματος Αξιολόγησης της Αναπηρίας και Λειτουργικότητας στην Κύπρο είναι ένα καινοτόμο έργο, που συγχρηματοδοτείται από το Ευρωπαϊκό Κοινωνικό Ταμείο. Ως πλατφόρμα που εξυπηρετεί πολλούς στόχους, εγκαθίδρυσε μια επιστημονική και αξιόπιστη βάση για την πιστοποίηση της αναπηρίας, καθώς και των κατάλληλων παρεμβάσεων που απαιτούνται για την υποστήριξη των πολιτών και την ενίσχυση της κοινωνικής ενσωμάτωσης τους. Το πρώτο Κέντρο Αξιολόγησης Αναπηρίας, δηλαδή η υποδομή όπου πραγματοποιούνται οι αξιολογήσεις, λειτούργησε στη Λευκωσία τον Δεκέμβριο του 2013. Η λειτουργία τουΣυστήματος περιλαμβάνει τα ακόλουθα:

* Παραλαβή παραπομπών για αξιολογήσεις αναπηρίας, από τους κλάδους του Τμήματος ή από τη νέα Υπηρεσία για το Ελάχιστο Εγγυημένο Εισόδημα, σε σχέση με αιτήσεις για κοινωνικές παροχές και υπηρεσίες, στοχεύοντας στην πραγματοποίηση 4.500 αξιολογήσεων ετησίως παγκύπρια.
* Αγορά υπηρεσιών, μέσω δημόσιων συμβάσεων, με ένα δίκτυο 160 γιατρών και επαγγελματιών αποκατάστασης από τον ιδιωτικό τομέα, οι οποίοι συμμετέχουν σε πολυθεματικές επιτροπές, ως αξιολογητές.
* Λειτουργία του αξιολογητικού μηχανισμού μέσω τυποποιημένων διαδικασιών, πρωτοκόλλων αξιολόγησης και εγχειριδίων, διατηρώντας παράλληλα ένα σύγχρονο, φιλικό και με επίκεντρο τον πολίτη, περιβάλλον.
* Έκδοση και παροχή προς την αρμόδια υπηρεσία και προς τον πολίτη σχετικής έκθεσης και πιστοποίησης αναφορικά με τον τύπο και την έκταση της αναπηρίας. Τα αποτελέσματα της αξιολόγησης μπορούν να καταγράψουν και να πιστοποιήσουν όχι μόνο τις ανάγκες για χρηματικές παροχές, υπηρεσίες φροντίδας, τεχνικό εξοπλισμό, συμβουλευτική και θεραπείες, αλλά και της δυνατότητες και νέες προοπτικές για εκπαίδευση, απασχόληση, ενσωμάτωση.

Ενέργειες που θα γίνουν σε αυτή την προγραμματική περίοδο:

* Συνεχής αξιολόγηση ποσοτική και ποιοτική και αναβάθμιση των υπηρεσιών που προσφέρονται στην Λευκωσία και στα νέα Κέντρα Αξιολόγησης Αναπηρίας στην Λεμεσό (λειτούργησε τον Μάιο του 2017) και Λάρνακα (θα λειτουργήσει αρχές του 2019).
* Πραγματοποίηση τουλάχιστον 50 αξιολογήσεων ανά εβδομάδα στην Λευκωσία, 50 αξιολογήσεων ανά εβδομάδα στην Λεμεσό και 30 αξιολογήσεων ανά εβδομάδα στην Λάρνακα
* Δημιουργία μιας ολοκληρωμένης εθνικής βάσης δεδομένων για την αναπηρία για την υποστήριξη στοχευμένων πολιτικών
* Επέκταση της χρήσης του Συστήματος για άλλες Υπηρεσίες και Υπουργεία. Συγκεκριμένα: (α) ξεκίνησε από το 2018 η αξιολόγηση αναγκών κατ’ οίκον φροντίδας σε συνεργασία με τις Υπηρεσίες Κοινωνικής Ευημερίας και την Υπηρεσία Διαχείρισης Επιδομάτων Πρόνοιας, (β) ξεκίνησε εντός του 2018 η αξιολόγηση αναγκών υποστηριζόμενης διαβίωσης για την υλοποίηση του νέου Σχεδίου του ΤΚΕΑΑ, (γ) ξεκίνησε από το 2018 η συνεργασία με το Υπουργείο Παιδείας και Πολιτισμού σε ότι αφορά την αξιολόγηση της αναπηρίας και ικανότητας για εργασία των αποφοίτων της ειδικής εκπαίδευσης για ομαλή μετάβαση τους στην απασχόληση με στήριξη όπου χρειάζεται.
* Επέκταση του έργου με τη δημιουργία νέου Κέντρου Πολυθεματικής Αξιολόγησης για τον Αυτισμό, για την εξυπηρέτηση παιδιών προσχολικής ηλικίας και των οικογενειών τους.

**ΔΡΑΣΤΗΡΙΟΤΗΤΑ 2: Χορήγηση Κοινωνικών Παροχών σε Άτομα με Αναπηρίες**

Η χορήγηση χρηματικών παροχών – μηνιαίων και εφάπαξ ποσών – αποσκοπεί στην κάλυψη του επιπρόσθετου κόστους που προκαλεί η αναπηρία, την πρόληψη του κοινωνικού αποκλεισμού και τη βελτίωση της ποιότητας ζωής των ανθρώπων. Το Τμήμα εφαρμόζει διάφορους νόμους και σχέδια, για την υποστήριξη και ενδυνάμωση των ατόμων με αναπηρίες να αγοράζουν υπηρεσίες φροντίδας ή άλλες υποστηρικτικές υπηρεσίες, είδη υποστηρικτικής τεχνολογίας και εξοπλισμού, τροχοκαθίσματα, αυτοκίνητα κ.α. Η μηχανογράφηση των κοινωνικών παροχών ξεκίνησε το 2013 και ολοκληρώθηκε το 2018 με συμπερίληψη όλων των σχεδίων κοινωνικών παροχών. Οι πληρωμές σε όλους της δικαιούχους πραγματοποιούνται ηλεκτρονικά, απευθείας στους τραπεζικούς λογαριασμούς τους. Η προσπάθεια για την απλοποίηση, την αναβάθμιση, την επιτάχυνση και τον εκσυγχρονισμό των διαδικασιών είναι συνεχής.

Ο αριθμός δικαιούχων και οι δαπάνες για τις βασικές κοιννωικές παροχές παρουσιάζονται στον πίνακα που ακολουθεί:

|  |  |  |  |
| --- | --- | --- | --- |
| **Νόμος / Σχέδιο**  **(Μηνιαία Επιδόματα)** | **Μηνιαίο Ποσό**  **€** | **Αριθμόςδικαιούχων στις 31.12.2017** | **Πραγματική δαπάνη 2017**  **€** |
| Επίδομα ΒαριάςΚινητικήςΑναπηρίας | 339,55 | 1.968 | 8.239.240 |
| Επίδομα Φροντίδας σε Παραπληγικά Άτομα | 350,00 | 792 | 3.708.252 |
| Επίδομα Φροντίδας σε Τετραπληγικά Άτομα | 854,30 | 704 | 7.571.722 |
| ΕιδικήΧορηγία Τυφλών (Νόμος) | 318,14 | 2.051 | 8.294.560 |
| Επίδομα Διακίνησης (Νόμος) | 51,00/  102,00 | 1.150 | 1.105.122 |

Άλλες κοινωνικές παροχές του Τμήματος είναι:

* Οικονομική Βοήθεια για την Αγορά Αναπηρικού Αυτοκινήτου (Επωφελούμενοι 2017: 395, Δαπάνη 2017 €1.652.700)
* Οικονομική Βοήθεια για την Αγορά Τεχνικών Μέσων, Οργάνων και άλλων Βοηθημάτων(Επωφελούμενοι 2017: 861, Δαπάνη 2017 €1.012.760)
* Οικονομική Βοήθεια για την Αγορά Τροχοκαθισμάτων(Επωφελούμενοι 2017: 380, Δαπάνη 2017 €788.715)
* ΔανεισμόςΤροχοκαθισμάτων
* Δανεισμός Τεχνικών Μέσων, Οργάνων και άλλων Βοηθημάτων
* ΔελτίοΣτάθμευσης (Μπλε Κάρτα)
* Από το 2017, ως νέα κοινωνική παροχή εφαρμόστηκε η έκδοση της Ευρωπαϊκής Κάρτας Αναπηρίας στα πλαίσια πρωτοβουλίας και ειδικού προγράμματος της Ευρωπαϊκής Επιτροπής. Η κάρτα παρέχει στους κατόχους της σειρά ωφελημάτων στους τομείς του πολιτισμού, τουρισμού, αθλητισμού, μεταφοράς κ.α. και τυγχάνει κοινής αποδοχής στις χώρες της ΕΕ που συμμετέχουν στο ευρωπαϊκό αυτό πρόγραμμα και είναι: το Βέλγιο, η Εσθονία, η Φιλανδία, η Ιταλία, η Μάλτα, η Σλοβενία και η Ρουμανία.

**ΔΡΑΣΤΗΡΙΟΤΗΤΑ 3: Παροχή Άμεσης και Έμμεσης Επαγγελματικής Αποκατάστασης και άλλων Υποστηρικτικών Υπηρεσιών**

Για την ενθάρρυνση και διευκόλυνση της απασχόλησης και της επαγγελματικής αποκατάστασης, ειδικά για άτομα που δυσκολεύονται να βρουν από μόνα τους και να διατηρήσουν μια απασχόληση, εφαρμόζεται αριθμός θετικών μέτρων μέσω διαφόρων νόμων και σχεδίων. Επιπλέον, το Τμήμα χρησιμοποιεί τους πόρους του Ειδικού Ταμείου του Κέντρου Επαγγελματικής Αποκατάστασης Αναπήρων και συνεργάζεται με το Ίδρυμα Χρίστου Στέλιου Ιωάννου, για την παροχή περαιτέρω υπηρεσιών απασχόλησης και στήριξης. Εκτός από την κατευθείαν υποστήριξη σε άτομα με αναπηρίες, το Τμήμα παρέχει και έμμεση στήριξη μέσω της χρηματοδοτικής ενίσχυσης των Οργανώσεων των ατόμων με αναπηρίες, οι οποίες λειτουργούν διάφορα προγράμματα για τα μέλη τους και αφορούν την υποστηριζόμενη απασχόληση, τους κοινωνικούς συνοδούς, την αναψυχή, συμβουλευτική κ.α. Παρά το γεγονός ότι η υποστηριζόμενη και ανεξάρτητη διαβίωση αποτελούσε αρμοδιότητα των Υπηρεσιών Κοινωνικής Ευημερίας, το Τμήμα ανέλαβε από το 2016, ως ένα ειδικό πρόγραμμα, την αποϊδρυματοποίηση 8 ατόμων με σοβαρή νοητική αναπηρία και σοβαρές διαταραχές συμπεριφοράς, από το Νοσοκομείο Ψυχικής Υγείας στην Αθαλάσσα, τα οποία εγκαταστάθηκαν σε κατοικία με υπηρεσίες υποστηριζόμενης διαβίωσης και αποκατάστασης. Με Απόφαση του Υπουργικού Συμβουλίου τον Σεπτέμβριο 2017 το Τμήμα ανέλαβε την αρμοδιότητα για την δημιουργία στο εξής, νέων κατοικιών υποστηριζόμενης διαβίωσης, μέσω αναδόχων τους οποίους θα χρηματοδοτεί και εποπτεύει.

Συνοπτικά, οι υπηρεσίες επαγγελματικής αποκατάστασης αφορούν τα ακόλουθα:

* Παρακολούθηση της εφαρμογής του περί Πρόσληψης Ατόμων με Αναπηρίες στον Ευρύτερο Δημόσιο Τομέα Νόμου
* Λειτουργία του Σχεδίου Δημιουργίας Μικρών Μονάδων Αυτοεργοδότησης
* Λειτουργία τουΣχεδίου Επαγγελματικής Κατάρτισης
* Λειτουργία του Σχεδίου Απασχόλησης με Στήριξη (Έμμεση Επαγγελματική Αποκατάσταση)

Οι άλλες Υποστηρικτικές Υπηρεσίες αφορούν τα ακόλουθα:

* Ετήσια Οικονομική Ενίσχυση σε Οργανώσεις Ατόμων με Αναπηρίες
* Ετήσια Οικονομική Ενίσχυση προς την Κυπριακή Συνομοσπονδία Οργανώσεων Αναπήρων
* Ετήσια Οικονομική Ενίσχυση σε Οργανώσεις Ατόμων με Αναπηρίες για την Πρόσληψη Κοινωνικών Συνοδών για τα Μέλη της
* Ετήσια Οικονομική Ενίσχυση προς την Επιτροπή Προστασίας Ατόμων με Νοητική Αναπηρία
* Λειτουργία Κατοικίας Υποστηριζόμενης Διαβίωσης και Αποϊδρυματοποίηση 8 ατόμων από το Νοσοκομείο Ψυχικής Υγείας Αθαλάσσας.
* Δημιουργία 5-10 κατοικιών για την υποστήριξη στη διαβίωση περίπου 40 ατόμων με σοβαρές αναπηρίες μέχρι το 2020.

**ΔΡΑΣΤΗΡΙΟΤΗΤΑ 4: Συντονισμός της αποτελεσματικής εφαρμογής της Σύμβασης του Οργανισμού Ηνωμένων Εθνών για τα Δικαιώματα των Ατόμων με Αναπηρίες και του Εθνικού Σχεδίου Δράσης για την Αναπηρία**

Η παρακολούθηση και προώθηση της εφαρμογής της Σύμβασης του ΟΗΕ για τα Δικαιώματα των Ατόμων με Αναπηρίες συντονίζεται από το Τμήμα, το οποίο έχει οριστεί ως το Κεντρικό Σημείο στην Κύπρο. Αυτή είναι μια συλλογική προσπάθεια, σε συνεργασία με τις αρμόδιες κρατικές υπηρεσίες, καθώς και την Κυπριακή Συνομοσπονδία Οργανώσεων Αναπήρων και άλλες αντιπροσωπευτικές οργανώσεις των ατόμων με αναπηρίες. Το Τμήμα συνεργάζεται επίσης με το Γραφείο της Επιτρόπου Διοικήσεως και Ανθρωπίνων Δικαιωμάτων ως Ανεξάρτητου Μηχανισμού παρακολούθησης της Σύμβασης.

Η δραστηριότητα περιλαμβάνει της ακόλουθες δράσεις:

* Διατήρηση της επικοινωνίας και συντονισμός της πληροφόρησης μέσα από ένα δίκτυο 80 σημείων επαφής στα Υπουργεία και Υπηρεσίες που ασχολούνται με θέματα αναπηρίας.
* Παρακολούθηση και εφαρμογή της Πρώτης Εθνικής Στρατηγικής για την Αναπηρία 2018-2028 και του Δεύτερου Εθνικού Σχεδίου Δράσης για την Αναπηρία 2018-2020 που διαμορφώθηκαν με συνεργασία των Υπουργείων και κρατικών Υπηρεσιών και μετά από δημόσια διαβούλευση. Το Σχέδιο Δράσης περιλαμβάνει 86 δράσεις, 46 συνεχιζόμενες και 40 νέες, προς υλοποίηση από 7 Υπουργεία.
* Προετοιμασία και υποβολή εκθέσεων, στοιχείων και πληροφοριών στην Επιτροπή του ΟΗΕ για τα Δικαιώματα των Ατόμων με Αναπηρίες, καθώς και στην Ομάδα Υψηλού Επιπέδου για την Αναπηρία της Ευρωπαϊκής Επιτροπής.
* Σημαντική δράση αποτέλεσε τον Μάρτιο 2017 η προετοιμασία και παρουσία πενταμελούς αντιπροσωπείας της Κύπρου ενώπιον της Επιτροπής του ΟΗΕ για τα Δικαιώματα των Ατόμων με Αναπηρίες που εδρεύει στη Γενεύη και εξέταση της όσον αφορά την εφαρμογή της Σύμβασης και την υλοποίηση των δικαιωμάτων των πολιτών με αναπηρίες της Κύπρου.

1. Παγκόσμια Έκθεση για την Αναπηρία, Παγκόσμιος Οργανισμός Υγείας, 2011 [↑](#footnote-ref-1)
2. Ο **περί της Σύμβασης για τα Δικαιώματα των Ατόμων με Αναπηρίες και περί Συναφών Θεμάτων (Κυρωτικός) Νόμος του 2011, Ν. 8(ΙΙΙ)/2011** [↑](#footnote-ref-2)
3. Εθνικό Σχέδιο Δράσης για την Αναπηρία 2018-2020, [www.mlsi.gov.cy/dsid](http://www.mlsi.gov.cy/dsid) [↑](#footnote-ref-3)
4. Πρώτη Έκθεση της Κυπριακής Δημοκρατίας για την Εφαρμογή της Σύμβασης ΟΗΕ, Παράρτημα 1, [www.mlsi.gov.cy/dsid](http://www.mlsi.gov.cy/dsid) [↑](#footnote-ref-4)